1. sz. melléklet

**Összefoglaló jelentés Budapest Főváros II. kerület közterületnév-jegyzékének és megszűnt közterületnevek jegyzékének elkészítéséről**

**Vezetői összefoglaló**

Több esetben nem kerültek fel a KCR-ben rögzített címek az adott ingatlanok tulajdoni lapjaira, mert a Fővárosi Közterületnév-jegyzék, valamint a földhivatal Budapest II. kerületére vonatkozó közterületnév-nyilvántartása, továbbá a KCR és az ezen alapuló SZL közterületnevei nem egy esetben eltérnek egymástól. Az eltérő nyilvántartásokat azonos adattartalommal akartuk megtölteni ezért levéltári kutatással, valamint az interneten fellelhető dokumentumok és történettudományi (helytörténeti) munkák alapján igyekeztünk – Budapest II. kerületének mai területére vonatkozóan – valamennyi, valaha elnevezett közterület adatait összeírni.

Jelenleg 639 közterületnév található Budapest II. kerületében. A megszűnt közterületnevek jegyzékébe 342 elnevezést vettünk fel. A közterületek 89,5%-a esetén találtunk elnevező határozatot, illetve (további 2,5% esetében) tudtunk beazonosítani hivatalos elnevezéseket. A hivatalosan el nem nevezett közterületek egy része pesthidegkúti (vagy nem volt hivatalos elnevezésük, vagy kimaradtak az elnevező határozatokból). Nagyobb részük az 1950-es években a számozott utcák átnevezésekor keletkezett, melyeket nem határozattal, hanem egyszerű igazgatási intézkedéssel neveztek el. Illetve külön csoportot képeznek a – minden bizonnyal – spontán átnevezett közterületek, továbbá ide tartoznak azon turistautak is, melyek – általunk nem ismert okok miatt – bekerültek a Fővárosi Közterületnév-jegyzékbe.

Kutatásunk alapján megállapíthatjuk, hogy két közterületnevet (Ganz köz és Szépecske utca) fel kell venni, míg két másik közterület nevét (Maros utca és Városhatár utca) törölni kell a Fővárosi Közterületnév-jegyzékből.

Egy esetben kell a közterületnév jellégét módosítani, Mechwart tér elnevezésről ligetre.

A Fővárosi Közterületnév-jegyzékben az előző közterület-elnevezést 76 esetben, míg az elnevezés dátumát 280 esetben kell módosítani.

A földhivatal számára azért küldjük meg Budapest Főváros II. kerület közterületneveinek listáját, hogy eszerint javítsák ki a közterület-nyilvántartásukat, valamint a listában feltüntetett helyrajzi számok tulajdoni lapjára és térképi megfelelőjére vezessék fel a közterület nevét.

**A közterületnév-jegyzék összeállításának okai**

2014-ben fogadta el a kormány a központi címregiszterről és a címkezelésről szóló 345/2014. (XII. 23.) Korm. rendeletet (a továbbiakban: Korm. r.). A Korm. r. célja az volt a KCR létrehozásával, hogy egységes, a földhivatali nyilvántartással, valamint a hatályos (az egyes településekre vonatkozó) házszámozási jogszabályokkal megegyező címnyilvántartás jöjjön létre az országban. A KCR-rel kapcsolatos feladatokat a települési jegyző hatáskörébe adta a jogalkotó, s ezután valamennyi településen megtörtént a címek felülvizsgálata. Ennek kapcsán kiderült, hogy Budapest II. kerületében a nagyjából 82 ezer akkor bejegyzett lakcímből 55 ezer nem felelt meg a korábbi jogszabályoknak, vagy tévesen volt rögzítve. Jelen pillanatban kevesebb mint 35 ezer cím van felülvizsgálat alatt (a 68 ezerre redukálódott címekből), és több ezer cím (üzlet, iroda, garázs, egyéb nem lakóhelyiség) pedig soha nem is volt (az ingatlan-nyilvántartáson kívül) bejegyezve; ezen címek rendezése folyamatosan történik.

A 2014. folyamán lezajlott címfelülvizsgálat során közel 16 ezer házszám került be Budapest II. kerület házszámait nyilvántartó Épített Környezetért Felelős Igazgatóság Településképi Véleményezési és Kötelezési Osztályának házszám-nyilvántartásába, azonban a jogszabály által szűkösre szabott idő rövidsége, valamint amiatt, hogy a házszámok felülvizsgálatát végző Építési Igazgatóságnak nem volt hozzáférése az SZL-hez számos esetben a felülvizsgálat nem lett teljes körű, illetve pontos. Ennek következtében a KCR-ben történő címrögzítés állandó, mindennapos egyeztetést igényel a társosztályok – az önkormányzati hatáskörben eljáró, Településképi Véleményezési és Kötelezési Osztály, valamint az államigazgatási hatáskörben eljáró (a KCR-t kezelő) Hatósági Igazgatóság Igazgatási Osztálya – között.

Amikor a KCR-ben megtörténik egy cím rögzítése – mely a Belügyminisztérium által 2014. év során minden települési önkormányzatnak megküldött ún. KCR-kódokkal (ingatlan-nyilvántartási azonosító, x és y címkoordináta) és az adott ingatlan helyrajzi számával (a továbbiakban: hrsz.) történik – azután egy-két héten belül az ingatlan tulajdoni lapjának cím rovatába is felkerül a rögzített cím, és egyben törlődik az az előtti téves cím, vagy a cím utáni „felülvizsgálat alatt”, illetve a cím helyén megjelenő „címképzés alatt” kitétel. Amennyiben nem megfelelő KCR-kódokkal lesznek rögzítve a címek, vagy az adott közterület nevét nem – vagy a KCR-ben nyilvántartott névtől eltérő néven – szerepelteti a földhivatal a nyilvántartásában, akkor nem jelenik meg a helyes cím a tulajdoni lapon.

2019. május folyamán folytattunk le címkezelési eljárást a 13371/2 hrsz.-ú telken található társasházzal kapcsolatban, melynek lakói a Margit körút 27/B házszámon voltak addig bejelentkezve. A címkezelési eljárás során megállapítást nyert, hogy az érintett ingatlan kizárólag a Mechwart „tér” közterülettel érintkezik, ezért a Településképi Véleményezési és Kötelezési Osztály 1024 Budapest, Mechwart tér 2. házszámként tartotta nyilván, és eszerint történt meg a címek rögzítése a KCR-ben. Azonban a KCR-ben rögzített címek – még a földhivataltól kért új KCR-kódokkal (néhány esetben előfordulhat, hogy a 2014-ben küldött KCR-kódok hibásak, ezért célszerű újakat kérni ilyen esetekben) történt rögzítés után – sem kerültek fel a tulajdoni lapokra. Miután több kormányhivatali illetékessel is konzultáltunk a kérdésről kiderült, hogy a földhivatal Mechwart „liget” közterületnévként, míg a Főváros Közterületnév-jegyzék, a KCR és ennek nyomán az SZL, Mechwart „tér” névként tartja nyilván az érintett közterületet. A kérdés eldöntésére egyetlen megoldást javasolt a földhivatal, hogy Budapest Főváros Levéltárához (a továbbiakban: BFL) forduljunk segítségért. A BFL megküldte a Fővárosi Közmunkák Tanácsa (a továbbiakban: FKT) üléseinek jegyzőkönyveiből az 1926. március 9. ülésnapon elfogadott 1365/1926. (III. 09.) FKT határozatot, melynek tanúsága szerint „Mechwart liget” lett a közterület elnevezése. Ennek megfelelően módosítottuk a KCR-ben a közterületnevet, és így már a kérdéses címek is felkerültek a tulajdoni lapokra. (Azóta több más II. kerületi közterület esetében találkoztunk hasonló problémával – pl. Bulcsu vezér utca, Virág árok –, illetve több esetben is kiderült, hogy a földhivatal közterület-név nyilvántartásában nem szerepel az adott közterületnév – pl. Karabély utca, Bimbó köz.)

A Mechwart ligetre vonatkozó FKT elnevező határozattal megkérdőjeleződött mind a KCR-ben, mind a Fővárosi Közterületnév-jegyzékben található közterületnevek pontossága, ezért elhatároztuk, hogy nyilvántartásba vesszük valamennyi II. kerületi közterületnévről szóló elnevező határozatot. Tekintettel arra, hogy Budapest Főváros Önkormányzata Közgyűlésének a közterület- és városrésznevek megállapításáról, azok jelöléséről, valamint a házszám-megállapítás szabályairól szóló 94/2012. (XII. 27.) önkormányzati rendelete (a továbbiakban: ÖR.) a megszűnt közterületnevek nyilvántartását is előírja (igaz csupán fővárosi szinten), így Budapest II. kerület megszűnt közterületneveinek nyilvántartásba vételét is elhatároztuk.

**A közterületnév-jegyzékek összeállításának folyamata**

Budapest II. kerület közterületnév-jegyzékének, valamint a megszűnt közterületnevek jegyzékének összeállítása során törekedtünk az elnevező határozatok eredeti változatainak felkutatására. Mindennek érdekében a munka legnagyobb részét a BFL-ben és – az 1950-ben Nagykovácsitól Budapesthez csatolt Adyliget (eredeti nevén: Tisza István kertváros/liget) vonatkozásában – a Pest Megyei Levéltárban (a továbbiakban: PML) kellett elvégezni, de több forrást is fel lehet lelni az interneten (pl. a Fővárosi Tanács Végrehajtó Bizottsága üléseinek jegyzőkönyveit, illetve korabeli térképeket). A felhasznált források irodalomjegyzékét az előterjesztés 7/A, míg a térképek jegyzékét a 7/B sz. melléklete tartalmazza.

Annak érdekében, hogy a közterületnév-jegyzékekbe pontos és hiteles adatok kerülhessenek be, alapvetően elsődleges forrásokból dolgoztunk. Vagyis a BFL-ben elérhető FKT ülések jegyzőkönyveit, Hidegkút/Pesthidegkút Nagyközség Képviselő-testület üléseinek jegyzőkönyveit, szintén a BFL által az interneten – a Hungaricana adatbázisban – közzétett Fővárosi Tanács és Budapest Főváros Tanácsa Végrehajtó Bizottság (a továbbiakban: Fővárosi Tanács VB) üléseinek jegyzőkönyveit, illetve Budapest II. kerületi Tanács üléseinek jegyzőkönyveit, továbbá a PML-ben elérhető Nagykovácsi Község Képviselő-testület üléseinek jegyzőkönyveit, végezetül a Főpolgármesteri Hivatal honlapján elérhető Fővárosi Közgyűlés jegyzőkönyveit, valamint Budapest Főváros II. Kerület Önkormányzat Képviselő-testület üléseinek jegyzőkönyveit dolgoztuk fel.

Az FKT 1874-es és 1878-as közterület-elnevezései esetében a mapire.hu oldalon elérhető térképi adatbázis segítségével tudtuk megállapítani, hogy mely közterületeket neveztek el és melyik időpontban. (A két FKT határozat a határozathoz mellékelt átnézeti térképekre hivatkozott, ám ezek a térképek már nem fellelhetőek.) Ugyanezen analógiára határoztuk meg Pesthidegkút esetében az 1913-as elnevezéseket, mert az elnevező határozat itt is a mellékelt – de azóta elveszett – átnézeti térképre hivatkozott. Ez esetben a Hungaricana adatbázisban található térképek alapján lehetett megállapítani, hogy mely közterületeket neveztek el ekkor.

Korabeli térképek alapján tudtuk eldönteni azt is, hogy azon közterületek esetében, ahol nem találtunk elnevező határozatot, mely időponttól lehettek hatályosak az elnevezések.

**A közterületnév-jegyzékekbe került adatok forrásai**

Tekintettel arra, hogy az ÖR. 13. § (2) bekezdése felsorolja, hogy a fővárosi közterületnév-jegyzék milyen adatokat tart nyilván, ennek megfelelően igyekeztünk összeállítani Budapest II. kerület közterületnév-jegyzékét, valamint megszűnt közterületneveinek jegyzékét. Ezek alapján a következő adatok kerültek mindenképpen feltüntetésre a közterületnév-jegyzékünkben: a kerület közigazgatási helyneve (római szám és kerület), a városrésznév, a közterületnév elő- és utótagja, az elnevezés időpontja, továbbá – amennyiben kutatásunk eredményre vezetett akkor – az elnevezést megállapító szerv neve, és határozatának száma, az elnevezés, névváltoztatás indoka, a korábbi közterületnévre vonatkozó adatok, valamint a közterületnév jellegére (védett, egyedi, többes) utaló adatok. Mivel – az általában évente, tájékoztató füzetként megjelentett – Fővárosi Közterületnév-jegyzékben nemcsak a közterület elő- és utótagja, a kerület megnevezése, valamint az elnevezés dátuma jelenik meg, hanem a közterület előző elnevezése is, ezért Budapest II. kerület közterületnév-jegyzékében külön oszlopban tüntettük fel a korábbi közterületnevet, amennyiben az szerepelt az elnevező határozatban, illetve, ha – korábbi térképek alapján – egyértelműen ismert az adott név.

Ezen túl külön oszlopba kerültek az irányítószámok, az elnevező határozatban szereplő hrsz.-ok, és szintén külön lettek feltüntetve a jelenlegi hrsz.-ok. Feltüntetésre került még a közterületnév (SZL-be, KCR-be) bejegyzésének (ténye) időpontja, a közterületre vonatkozó – a kutatásunk során feltárt – egyéb adatok, tények, valamint az utolsó oszlop a megjegyzéseket tartalmazza (itt általában olyan – az adott közterületre vonatkozó – tényeket soroltunk fel, amik az előző rovatokhoz nem kapcsolódnak).

A megszűnt közterületnevek jegyzéke a közterületnév-jegyzék analógiájára készült, de azon túl még az alábbi adatokat tartalmazza: a megszűnést megállapító szerv nevét, a megszüntető határozat számát, a megszűnés idejét, végezetül az SZL-ből, KCR-ből való törlésének időpontját. Értelemszerűen ez a jegyzék nem tartalmazza a közterület jellégére (védett, egyedi, többes) utaló adatokat és a jelenlegi hrsz.-okat.

Az egyes közterületekhez tartozó városrészneveket a Google Maps térképi adatbázisából nyertük.

Az irányítószámokat minden esetben a Magyar Posta hivatalos irányítószám-jegyzékéből vettük át (kivéve, ahol egyértelműen hibás a Magyar Posta által megadott irányítószám).

A közterületnevek elő- és utótagját az elnevező határozatok alapján vettük nyilvántartásba, illetve, ahol ez nem volt meg ott a jelenlegi kataszteri térképet – és korábbi térképeket – hívtuk segítségül.

A korábbi közterületnévnél alapvetően az elnevező határozatokban található előző közterületnevet írtuk ki, valamint a német nyelvű elnevezéseket a Fővárosi Közterületnév-jegyzék alapján rögzítettük.

Az elnevezést megállapító szerv nevét és a határozat számát – értelemszerűen – a felkutatott elnevező határozatok alapján állapítottuk meg.

Szintén az elnevező határozat alapján írtuk be az egyes közterületeknél az elnevezés, vagy névváltoztatás indokát.

A korábbi közterületre vonatkozó adatokat, főleg az elnevező határozatokból, valamint Budapest 1950 előtti területe vonatkozásában – a német és latin nyelvű elnevezések esetén – a Magyar Tudományos Akadémia, Bölcsészettudományi Kutatóközpont, Történettudományi Intézetének Magyar Várostörténeti Atlasz sorozatában közzétett Történeti topográfiai adattárát, illetve a BFL-ben megtalálható utcanyilvántartás kartotékaiból (utcanév-cédula) emeltünk át adatokat. Néhány esetben a korabeli térképek alapján leszűrt tényeket írtuk be.

A közterület jellegére (védett, egyedi, többes) utaló adatokat a Fővárosi Közterületnév-jegyzékből vettük át.

Amennyiben az elnevező határozat tartalmazta az elnevezett közterület hrsz.-ait, akkor azt is beírtuk. A jelenlegi hrsz.(ok) oszlopba pedig a jelenlegi kataszteri térkép alapján vettük fel az adatokat.

A közterületnév bejegyzésének időpontjánál a KCR-ből vettük az adatokat.

A közterületre vonatkozó egyéb adatok, tények esetén a közterületnév kiterjesztéséről, vagy szűkítéséről szóló határozatok rendelkezéseit, vagy éppen az utcanév-cédula állításait idéztük, illetve a térképek alapján megállapított egyes tényeket emeltük ki.

A megjegyzések oszlopba – terveink szerint ez nem kerül majd fel a honlapra – olyan jellegű észrevételek találhatóak, mely a közterület házszámozásával, vagy a kihelyezett utcanévtáblákkal, esetleg a helytelen irányítószámokra, térképi, földhivatali adatokra utalnak.

A megszűnt közterületnevek jegyzékében értelemszerűen a fenti jegyzékben szereplő adatoknak ugyanazok a forrásai. Az eltérő adattartalmak esetében – a megszüntető határozat alapján – a megszűnést megállapító szerv nevét, a megszüntetés idejét, a megszüntető határozat számát, valamint a megszűnés okát rögzítettük.

**A közterületnév-jegyzékkel kapcsolatos főbb ténymegállapítások**

Kutatásunk alapján az alábbi tényeket állapíthattuk meg. Jelenleg 639 közterület van elnevezve Budapest Főváros II. kerületében. A Fővárosi Közterületnév-jegyzékben és a most beterjesztett Budapest II. kerület közterületnév-jegyzékében is azonos számú elnevezés található, ám a Fővárosi Közterületnév-jegyzék tartalmaz két olyan nevet, ami a kutatásunk alapján nem létezik: Maros utca (beolvadt a Buda vezér utcába), illetve a Városhatár utca, melyet Fővárosi Tanács VB nem nevezhette volna el, mivel a – feltételezett – közterület nem Budapest területén található, hanem Nagykovácsiban. Kutatásunk alapján két közterület-nevet kell felvenni a Fővárosi Közterületnév-jegyzékbe: Ganz köz és Szépecske utca (mindkettő esetében van elnevező határozat és nincs megszüntető határozat, valamint szerepelnek kataszteri térképen).

A jelenleg létező 639 közterületet az alábbi testületek nevezték el:

Fővárosi Közmunkák Tanácsa 251

Pesthidegkút/Hidegkút Képviselő-testülete 97

Nagykovácsi Képviselő-testülete 6

Fővárosi Tanács 2

Fővárosi Tanács VB 177 (ebből 17 csak intézkedés)

Budapest II. kerületi Tanács 2

Budapest II. kerületi Tanács VB 1

Fővárosi Közgyűlés 26

Budapest II. Kerület Képviselő-testülete 24

53 közterület esetében nem találtunk sem elnevező határozatot, sem igazgatási intézkedést. (Ugyan Budapest II. kerületi Tanács VB nem nevezhetett volna el közterületet, de a Zuzmó utca esetében kizárólag a Fővárosi Tanács VB utcaelnevezését előkészítő II. ker. Tanács VB határozatát találtuk meg. Minden valószínűség szerint az 1963-as és/vagy 1964-es Fővárosi Tanács VB elnevező határozatok egyikéből lemaradt a Margit utca Zuzmó utcává történő átnevezése. Mindezt bizonyítja, hogy 1969-től kezdve minden térképen a Zuzmó utca elnevezés van feltüntetve a Margit utca helyett.)

Budapest II. kerületében jelenleg 28 közterületnév élvez védettséget, ezek mindegyike az 1950 előtti Budapest területén található.

A 639 közterületnév között csupán 52 női név található, míg férfiakról 140 utca van elnevezve (itt meg kell jegyezni, hogy az Aranka utca esetében nem eldönthető, hogy a női névről, vagy Aranka György íróról nevezték-e el). Magyarán a személynevekről való utcaelnevezések esetében 27:82 a női-férfi arány.

Személyekről 169 közterület kapta a nevét a II. kerületben; közülük 36 író, költő, 35 hadvezér, 24 politikus, 19 tudós, feltaláló, 15 egyházi személy, vagy szent, 14 művész, 13 uralkodó, további 13 személy egyik kategóriához sem tartozik.

Huszonkettő közterület viseli valamely történelmi fogalom, vagy titulus nevét, további 12 pedig foglalkozásnév. Kilenc elnevezés a valláshoz, vallásos tevékenységhez kötődik, 18 a katonasághoz, valamint négy közterület valamely kárpát-medencei nép, nemzetiség nevét viseli.

A legnagyobb számban a II. kerület közterületnevei iránymutatóak (pl. Bécsi út), illetve földrajzi névről, fogalomról vannak elnevezve, 169 ilyen nevet számolhatunk össze. Ezen belül 55 határon túli, de Kárpát-medencében található helynév szerepel utcanévként a II. kerületben (ebből hatot 1920 előtt neveztek el).

A növényvilágból 97, míg az állatvilágból 38 közterület esetben választottak névadót. Ötven közterület tárgyról, vagy épületről kapta a nevét, közöttük nyolc hangszer található.

Végezetül 48 utca elnevezés a fenti kategóriák egyikébe sem tartozik bele.

Kutatásaink alapján 342 megszűnt közterületnevet találtunk a mai II. kerület vonatkozásában. Ebből 39 db számozott utcanév és 14 német nyelvű elnevezés. Nyolc megszűnt közterületnév esetében nem tudtuk beazonosítani az évet, amióta érvényben lehetett az adott elnevezés.

Az alábbi táblázat foglalja össze, hogy az egyes időszakokban mennyi közterületet neveztek el:

Budapest, FKT

|  |  |  |
| --- | --- | --- |
| **Elnevezés időszaka** | **Közterület-elnevezések** | **Jelenleg is érvényes közterületnév** |
| **1874 előtt** | 43 | *(ebből 14 elnevezés 1874-ben és 1879-ben lett hivatalosan elfogadott)* |
| **1874-1879** | 88 | 42 |
| **1880-as évek** | 8 | 8 |
| **1890-es évek** | 16 | 10 |
| **1900-as évek** | 74 | 56 |
| **1910-es évek** | 21 | 15 |
| **1920-as évek** | 36 | 27 |
| **1930-as évek** | 92 | 80 |
| **1940-es évek** | 22 | 15 |

Pesthidegkút

|  |  |  |
| --- | --- | --- |
| **1913-ig** | 20 | 6 |
| **1913-1936** | 132 | 54 |
| **1937-1949** | 89 | 65 |

Nagykovácsi

|  |  |  |
| --- | --- | --- |
| **1928-1949** | 36 | 9 |

Tanácsrendszer

|  |  |  |
| --- | --- | --- |
| **1950-es évek** | 61 | 55 |
| **1960-as évek** | 94 | 84 |
| **1970-es évek** | 34 | 27 |
| **1980-as évek és 1990. év** | 37 | 36 |

1990 után

|  |  |  |
| --- | --- | --- |
| **1991-1999** | 18 | 18 |
| **2000-2012** | 23 | 22 |
| **2013 óta** | 11 | 10 |
| **Összesen** | **955** | **639** |

**Elnevező határozat nélküli közterületnevek**

Budapest II. kerületében található közterületnevek közül 70 esetében nem leltünk fel elnevező határozatot (ebből 17 közterület-elnevezés esetében van valamilyen igazgatási intézkedés).

Azonban az elnevező határozatok nélküli közterületneveket is csoportosíthatjuk az alábbiak szerint:

Turistautak: Apáthy-szikla köz, Glück Frigyes út, Hűvösvölgyi sétány, Tótasszonyi út

Az 1920-as években Pesthidegkúton átnevezett közterületek: Gazda utca, Gyulai Pál utca, Kinizsi Pál utca, Kölcsey utca, Nádor utca, Táltos utca, Tárnok utca, Tompa Mihály utca, Turul utca

Elnevező határozatban rossz néven szereplő, vagy hiányzó közterületnevek: Arany János tér, Nyáry Pál utca, Varsányi udvar

Az 1937-es pesthidegkúti elnevező határozatból kimaradt közterületnevek: Arad utca, Brassó utca, Duna utca, Gyöngyvér utca, Gyöngyvirág utca, Honfoglalás utca, Kisfaludy utca, Kisgazda utca, Líra utca, Mátra utca, Szent Gellért utca, Szent József utca, Templom köz

Feltehetően spontán elnevezések: Árpád tér, Szilágyi Erzsébet utca

1945 utáni átnevezések/elnevezések: Áchim András utca, Dózsa György utca, Honvéd utca, Kökény utca, Köztársaság utca, Rákos utca, Szabadság tér, Szabadság utca

Igazgatási intézkedések az alábbi közterületnevek esetében: Cimbalom köz, Csévi köz, Guyon köz, Kondorkert utca, Páfránykert utca, Páfrányliget utca, Pasaréti köz, Pusztaszeri köz, Szalamandra köz, Szalamandra út, Szalonkales utca, Szeréna köz, Törökvész lejtő, Turista út, Zöldkert út, Zöldkő utca és Zöldlomb utca.

Igazgatási intézkedés nélkül elnevezettek: Balogh Ádám köz, Csejtei köz, Endrődi köz, Fenyves lejtő, Fenyves lépcső, Gábor Áron köz, Kerényi Frigyes köz, Madár utca, Őzgida utca, Szépvölgyi dűlő, Tüske köz, Zuhany utca, Zuhatag utca, Zsindely utca

Az 1950-es évek elején a kisebb névtelen, illetve korábban számmal ellátott közterületek átnevezése számos esetben vagy elnevező határozat nélkül történt meg (egyszerű igazgatási intézkedés keretében beházszámozták az így átnevezett közterületet), vagy nem lelhető fel elnevező határozat.

**A Fővárosi Közterületnév-jegyzék módosítása**

A levéltári és internetes kutatásunk alapján összeállított közterületnév-jegyzék alapján, a nyilván nem pontos – a Mechwart liget kapcsán ezt már bizonyított tényként kezelhetjük – Fővárosi Közterületnév-jegyzéket módosítani kell. Az előterjesztés 5. sz. melléklete egy excel táblában foglalja össze, hogy mely adatokat, mire kellene módosítani, illetve külön jeleztük a Fővárosi Közterületnév-jegyzékbe felveendő, illetve törlendő II. kerületi közterületneveket is.

A táblázat bal oldalán szerepelnek a Fővárosi Közterületnév-jegyzékben szereplő – Budapest II. kerületére – vonatkozó adatok. Piros színnel jelöltük azon közterületneveket, melyeket törölni kell a Fővárosi Közterületnév-jegyzékből, és sárga színnel jelöltük azokat az adatokat, melyeket módosítani kell benne. Két közterület nevét (Maros utca és Városhatár utca) törölni kell a Fővárosi Közterületnév-jegyzékből, mivel a Maros utca beolvadt a Buda vezér utcába. Míg a Városhatár utca bizonyosan soha nem létezett, ráadásul, ha létezne is, akkor Nagykovácsi területén lenne megtalálható, így a Fővárosi Tanács VB-nek nem volt illetékessége elnevezni ezt a közterületet.

A táblázat jobb oldalán már úgy szerepelnek a közterületnevek és a hozzájuk kapcsolódó adatok, amire javítani kellene – ezeket a módosításokat jelöltük sárga színnel. A jobb oldali részben zöld színnel lettek megjelölve azon közterületnevek, melyeket fel kell venni a Fővárosi Közterületnév-jegyzékbe.

Két a valóságban hosszú évtizedek óta létező közterületnevet (Ganz köz és Szépecske utca) fel kell venni a Fővárosi Közterületnév-jegyzékbe. Ezek mindegyikének van elnevező határozata és nem ismert megszüntető határozat, valamint mind a kataszteri, mind egyéb térképek feltüntetik ezeket a közterületneveket.

Közterületnevet egyetlen egy esetben sem kell módosítani. Bár vannak olyan közterületnevek, melyeket eredetileg nem abban a formában nevezték el, ahogyan ma használjuk, és ahogyan a Fővárosi Közterületnév-jegyzékben találhatóak (pl.: Községház utca, eredetileg Községháza utca, Virág árok, eredeti formája Virágárok), ezeket a ma használatos alakjukban hagytuk meg.

Egyetlen esetben kell a közterület-jelleg elnevezést megváltoztatni, mivel a Mechwart liget elnevezés helyett a Fővárosi Közterületnév-jegyzékben Mechwart tér szerepel.

Itt annyi megjegyzéssel kell még élnünk, hogy az elmúlt években, pár esetben a hibás közterületneveket megváltoztattuk a KCR-ben (az elnevező határozatokban, illetve a Fővárosi Közterületnév-jegyzékben található alakjukra), így az Alsóvölgy utcából Alsó Völgy utca, míg a Labanc utcából Labanc út lett.

**A földhivatalnak küldendő közterületnév-jegyzék**

Ahogyan azt már a közterületnév-jegyzék összeállításának okainál leírtuk a közterületnév-jegyzék összeállításának legfőbb oka az volt, hogy egységesítsük a Fővárosi Közterületnév-jegyzék, a KCR és a földhivatal Budapest II. kerületre vonatkozó közterület-nyilvántartását. Ennek érdekében az előterjesztés 6. sz. melléklete a földhivatal számára megküldendő Budapest Főváros II. kerület közterületneveinek listáját tartalmazza, hogy a földhivatal eszerint javítsa ki saját közterület-nyilvántartását, valamint a listában feltüntetett helyrajzi számok tulajdoni lapjára és térképi megfelelőjére vezesse fel az adott közterület nevét.

Ezen túl a földhivatalnak még meg kell küldenünk a Fővárosi Közterületnév-jegyzékben szereplő valamennyi Budapest II. kerületi közterület-elnevezést, kérve a földhivatali közterület-nyilvántartás pontosítását. Ezt azután tudjuk megtenni, miután a Főpolgármesteri Hivatal kijavítja a Fővárosi Közterületnév-jegyzéket, és az alapján megküldi nekünk hivatalos levélben Budapest II. kerület közterület-elnevezéseinek listáját. Ezt továbbítjuk majd a földhivatal számára jelen előterjesztés 6. sz. mellékletével együtt.

A földhivatali közterület-nyilvántartás módosítása mellett, azt is kérjük majd, hogy a kataszteri térképi adatbázisba is vegyék fel valamennyi – Budapest II. kerület területén – az ingatlan-nyilvántartásban közterületként szereplő ingatlan esetében a táblázatunkban megadott közterületnevet. Továbbá arra is felkérjük a földhivatalt, hogy – a Lechner Tudásközpont Nonprofit Kft. bevonásával – az érintett közterületi ingatlanok tulajdoni lapjának cím rovatába is vegyék fel a közterület elnevezését.

Az egyes közterületek hrsz.-aihoz azonban kapcsolódik még egy feladat Budapest II. kerület Polgármesteri Hivatala számára, ugyanis nem egy közterület jelenleg rendkívül elaprózott – ahogy a közterületnév-jegyzékünk is tanúsítja –, nem ritka, hogy 10-20 közötti a külön hrsz.-ok száma, ami egyetlen egy közterületnévre vonatkozik. Nyilván ezeket célszerű lenne összevonni a lehető legkisebb számra, ez azonban költséges és hosszan tartó eljárást jelent.